Victoria Velasquez (EL), 2023-11-21:
Tak, formand.
Det ser også ud til allerede nu her i salen, at der er blevet skubbet på det, og det ser ud til, at vi får den forhandling.
Så det er rigtig godt.
Jeg synes faktisk også, det er en rigtig god debat, vi får os, så det er også givende, selv om det jo på ingen måde er rart at blive mindet om det, vi gennemlevede i forbindelse med covid-19.
Forløbet med covid-19 har haft rigtig mange konsekvenser, og der blev politisk løbet meget stærkt, og ofte var der nødt til at være hastelovgivning på det her område, uden at det altid var helt gennemarbejdet.
Der var også rigtig mange situationer, hvor det var svært at forudsige, hvad der ville ske i fremtiden.
Det gjorde, at der var flere ting, som har vist sig endnu sværere, end det har været hensigten, og her vil jeg nævne de kompensationssager, som ikke er afsluttet, og som har vist sig at være både sværere og markant mere ressourcekrævende.
Sådan kunne man fortsætte, og vi ved, at Erhvervsstyrelsen kun regner med at have færdiggjort to tredjedele af sagerne inden årets udgang, og det er helt klare længere tid, end vi kunne have ønsket os, og som vi havde regnet med, dengang reglerne blev lavet.
Så på en eller anden måde synes jeg, det er ret positivt, for nu har vi rent faktisk et udgangspunkt at kunne diskutere ud fra, nemlig det, som regeringen er kommet med, og som vi så kan møde op til forhandling om.
Og så kan vi se, hvordan vi kan lære – for det skal vi – af de erfaringer, som vi har taget med os.
Men det, som man kan sige har manglet i regeringens initiativ, er netop både debatten, men også selve forhandlingen.
Det er vigtigt, at vi sammen kan drøfte og forhandle os frem til en rigtig løsning, hvis vi en dag – det sker forhåbentlig ikke – kommer til at stå i en lignende situation, og så bør det være sådan, at vi alle sammen som repræsentanter for den danske befolkning står sammen og er enige om, hvordan vi håndterer en hel eller delvis nedlukning af samfundet.
Derfor er det i vores optik også en god mulighed for at udvide, hvad det er, vi drøfter.
Det skal ikke ske under den her debat, men efterfølgende synes jeg faktisk også, at det ville være kærkomment, at vi finder fælles fodslag.
Vi bør eksempelvis drøfte, hvordan lønmodtagerne bliver stillet i en lignende situation, og hvordan kulturlivet bliver stillet i en lignende situation.
Det bliver nogle andre ordførere end os, men jeg synes, det vil være vigtigt at få det gjort.
Så synes jeg også, det er oplagt at se på nogle af de værn og begrænsninger, vi lavede i forhold til udbetaling af overskud.
Jeg vil sige, at jeg synes, at vi for nogle af dem skulle have lavet stærkere værn.
Jeg tabte kæben, da jeg så, hvor vilde overskud nogle udbetalte, lige efter man havde modtaget en masse af skatteborgernes penge.
På samme måde er det også med skattely, nemlig at der er nogle, der bevidst gør alt, hvad de kan, for at slippe for at betale til fælleskassen, men ikke har noget imod at tage imod penge fra fælleskassen.
På samme måde gælder det også i forhold til små erhvervsdrivende og kombinatører.
Det gjaldt folk på 0-timerskontrakter osv.
Det kunne være virkelig godt at få nogle af de erfaringer med.
Det er i hvert fald nogle af de ting, som vi i Enhedslisten synes også kunne være godt at få med.
Nedlukningen af samfundet er i hvert fald forbundet med en masse dilemmaer, og der kan være alle mulige scenarier.
Der kan også være scenarier, hvor det ikke kommer til at være Folketinget, der beslutter, hvad folk skal gøre, men at folk simpelt hen har en bestemt adfærd, fordi der er noget, der kan være farligt.
Det kan være radioaktivitet eller noget helt andet, der kan gøre, at det får nogle kæmpe konsekvenser.
De ting synes jeg det ville være rigtig godt vi fik talt om nu, hvor vi ikke har så travlt, fordi vi ikke står midt i en epidemi.
Så kan det også gøre, at vi faktisk både får tid til at gøre os umage og bruge den tid, det kræver at lave de bedste løsninger og bøje os mod hinanden.